24.2.2022
MT
Il-Ġurnal Uffiċjali tal-Unjoni Ewropea
L 45/1469 IL-KUMMISSJONI PROĠETTI PILOTA
KAPITOLU PP 07 — INVESTIMENT FIN-NIES, FIL-KOEŻJONI SOĊJALI U FIL-VALURI (ikompli) PP 07 22
(ikompli)
PP 07 22 01
(ikompli) Kummenti
Il-wirt kulturali tal-Ewropa fid-diversità kollha tiegħu għandu valuri multipli enormi għaċ-ċittadini tal-Ewropa u l-komunitajiet tagħhom u l-ambjent tal-għajxien, kemm urban kif ukoll rurali.
Bħala tali, jikkostitwixxi assi kruċjali għall-futur tal-Ewropa.
Jgħaqqad il-passat, il-preżent u l-futur tagħna, billi jgħaqqad flimkien il-persuni, inklużi ż-żgħażagħ, lil hinn mill-fruntieri, il-kulturi u l-ġenerazzjonijiet, u jsaħħaħ is-sens ta' kburija u appartenenza tagħna (kemm fil-livell lokali kif ukoll f'dak Ewropew).
Irawwem ukoll il-koeżjoni u l-inklużjoni soċjali u jikkontribwixxi għall-iżvilupp sostenibbli speċjalment billi jaqdi rwol ewlieni fl-azzjoni klimatika kif ukoll fit-trasformazzjoni ekoloġika u diġitali tal-istil ta' ħajja tagħna.
Is-suċċess tas-Sena Ewropea tal-Wirt Kulturali fl-2018, bil-mobilizzazzjoni bla preċedent ta' atturi tal-patrimonju – kemm pubbliċi kif ukoll privati – fil-livelli kollha u madwar il-kontinent kollu, inklużi l-istati membri kandidati, wera biċ-ċar il-potenzjal tal-wirt kulturali li jżid is-sensibilizzazzjoni taċ-ċittadini dwar il-proġett Ewropew u l-involviment tiegħu abbażi ta' storja u valuri kondiviżi, speċjalment fost il-ġenerazzjonijiet ta' età iżgħar.
L-objettiv tal-proġett pilota huwa li jsostni b'mod xieraq u effettiv il-legat tas-Sena Ewropea tal-Wirt Kulturali 2018 billi jappoġġja t-twaqqif ta' Ċentru tal-Patrimonju Ewropew, bħala pjattaforma awtonoma ta' promozzjoni u għarfien li tlaqqa' flimkien il-partijiet ikkonċernati kollha involuti f'dan il-qasam.
Se jkun qed jaħdem taħt l-awspiċi tal-grupp ta' esperti tal-Kummissjoni dwar il-wirt kulturali biex tkun żgurata azzjoni koerenti u konġunta mal-Kummissjoni (DĠ EAC) għall-benefiċċju ta' djalogu u azzjoni kontinwi u msaħħa min-naħa tal-istituzzjonijiet tal-Unjoni u l-partijiet ikkonċernati kollha.
Se jkun qed ifittex ukoll li jsaħħaħ l-impenn taċ-ċittadini (speċjalment il-ġenerazzjoni żagħżugħa) favur il-wirt kulturali Ewropew.
Dan se jsir billi ż-żgħażagħ jiġu integrati fl-attivitajiet kollha tal-pjattaforma.
Ix-xenarju tal-partijiet ikkonċernati eżistenti fil-qasam tal-patrimonju huwa estremament rikk u varjat iżda għadu frammentat u għalhekk jirrikjedi koordinazzjoni aktar b'saħħitha.
Kulħadd b'hekk jibbenefika bil-kbir minn ċentru permanenti u dinamiku li jrawwem, fuq bażi kontinwa u b'mod flessibbli u kosteffettiv, sinerġiji bejn diversi proġetti (li ħafna minnhom huma ffinanzjati mill-programmi tal-Unjoni), diversi programmi ta' politika tal-Unjoni li għandhom impatt dirett jew indirett fuq il-wirt kulturali, u diversi inizjattivi relatati mal-patrimonju u l-aħjar prattiki żviluppati mill-partijiet ikkonċernati f'kull livell ta' governanza (lokali, reġjonali, nazzjonali, Ewropea u internazzjonali).
Tali Ċentru tal-Patrimonju Ewropew se jservi l-interessi u jirrifletti t-tħassib tal-"ekosistema tal-wirt kulturali" kollha li tkopri l-wirt kulturali tanġibbli, intanġibbli u diġitali, iżda joħloq ukoll sinerġiji mal-oqsma ta' politika rilevanti l-oħra kollha bħall-ambjent, l-azzjoni klimatika, l-iżvilupp urban u rurali, ir-riċerka, l-innovazzjoni, l-edukazzjoni kif ukoll ir-relazzjonijiet esterni.
L-għan ewlieni ta' tali pjattaforma se jkun li jinġabru flimkien l-ilħna, il-forzi u r-riżorsi – kemm pubbliċi kif ukoll privati – għall-benefiċċju ta' approċċ olistiku u integrat għall-politiki dwar il-wirt kulturali fil-livelli kollha, b'mod partikolari fil-livell tal-Unjoni, u jiġi żgurat li l-politiki u l-prijoritajiet rilevanti kollha tal-Unjoni u dawk nazzjonali jinkorporaw kif xieraq id-dimensjoni tal-wirt kulturali.
F'dan il-proċess, għandha tirrispetta l-prijoritajiet trasversali li ġejjin: — l-inklużività, id-diversità u l-ugwaljanza, partikolarment billi ż-żgħażagħ jiġu indirizzati permezz ta' kampanji ta' komunikazzjoni, proġetti ta' involviment u emanċipazzjoni kif ukoll opportunitajiet ta' taħriġ; — it-trasformazzjoni ekoloġika u l-ġlieda kontra t-tibdil fil-klima, partikolarment billi jiġu mobilizzati l-partijiet ikkonċernati fil-qasam tal-wirt kulturali biex jiġu indirizzati l-aktar temi urġenti tat-tibdil fil-klima u l-wirt kulturali, kemm bħala theddida għall-wirt kulturali kif ukoll bħala opportunità biex jiġu żviluppati miżuri ta' adattament u mitigazzjoni.